ฐานะการเงินและผลการดำเนินงาน

ผลการดำเนินงาน

-   โครงสร้างรายได้ของบริษัทในปี 2544 มีจำนวน 775 ล้านบาท
    ประกอบด้วยยอดขายของส่วนสายงานผลิตอาหารกุ้ง 514 ล้านบาท อาหารปลา 227 ล้านบาท
    และรายได้อื่นๆอีก 34 ล้านบาท ยอดขายในปี 2544 เพิ่มขึ้นจากปีก่อน 120
    ล้านบาทหรือคิดเป็นร้อยละ 19
    โดยเป็นการเพิ่มขึ้นจากรายได้จากการขายส่วนสายงานผลิตอาหารสัตว์น้ำในประเทศ 105
    ล้านบาทและต่างประเทศ 15 ล้านบาท

-   รายได้ของอาหารกุ้งเพิ่มขึ้นจากปีก่อน 34 ล้านบาท หรือคิดเป็นร้อยละ 7 อาหารปลาเพิ่มขึ้น
    84 ล้านบาทหรือคิดเป็นร้อยละ 59 สัดส่วนรายได้ของส่วนผลิตอาหารกุ้งและอาหารปลาในปี
    2544 เท่ากับ 70:30
    และสัดส่วนรายได้จากการขายในประเทศและจากการส่งออกเท่ากับร้อยละ 97:3

-   ปี 2544
    บริษัทมีต้นทุนขายเพิ่มมากขึ้นเพราะราคาวัตถุดิบหลักมีการปรับตัวเพิ่มสูงขึ้นอย่างมีนัยสำคัญเป็นผลให้อัตรากำไรขั้นต้นลดลงจากร้อยละ
    23 ในปี 2543 เหลือร้อยละ 17 ในปี 2544
    และอัตรากำไรจากการดำเนินงานลดลงจากร้อยละ 10 ในปี 2543 เหลือร้อยละ 7 ในปี
    2544 กำไรสุทธิของบริษัทในปี 2544 มีจำนวน 63 ล้านบาท คิดเป็นกำไรต่อหุ้น 3.33 บาท

-   ในไตรมาสที่ 4 ของปี 2544 บริษัทได้มีการเพิ่มทุนจดทะเบียนจากเดิม 187.5 ล้านบาทเป็น
    250 ล้านบาทเพื่อใช้ในการขยายสายงานผลิตอาหารกุ้ง
    และเพิ่มประสิทธิภาพการผลิตในสายอาหารปลา
    โดยการเพิ่มทุนดังกล่าวได้รับชำระทุนจดทะเบียนเต็มจำนวนเรียบร้อยแล้ว

-   บริษัทมีการลงทุนในบริษัทร่วมคือ บริษัทอาหารเลิศไทย จำกัดซึ่งมีทุนจดทะเบียน 10 ล้านบาท
    โดยบริษัทเข้าร่วมถือหุ้นร้อยละ 45 และบริษัท เบทาโกร – ไทยลักซ์ โฮลดิ้ง
    จำกัดซึ่งมีทุนจดทะเบียน 150 ล้านบาท โดยบริษัทเข้าร่วมถือหุ้นร้อยละ 50

-   ในด้านดอกเบี้ยจ่ายผลจากการที่บริษัทได้ชำระเงินกู้ระยะยาวจนหมดในปีนี้
    ทำให้ดอกเบี้ยจ่ายลดลงเมื่อเทียบกับปี 2543
    แต่ยังคงมีอัตราดอกเบี้ยจ่ายเนื่องจากมีเจ้าหนี้ทรัสต์รีซีทส์

-   ในปี 2544
    คณะกรรมการบริษัทได้มีมติให้จ่ายเงินปันผลระหว่างกาลสำหรับผลการดำเนินงานไตรมาส 1
    และ 2 ปี 2544 แก่ผู้ถือหุ้นในเดือนกันยายน 2544 ในอัตราหุ้นละ 1.50
    บาทเพื่อให้ผู้ถือหุ้นได้รับผลตอบแทนจากการดำเนินงานของบริษัทในระหว่างปี
    สำหรับเงินปันผลสำหรับผลการดำเนินงานไตรมาส 3 และ 4 ปี 2544
    คณะกรรมการบริษัทได้มีมติให้จ่ายในอัตราหุ้นละ 1 บาท
    โดยจะเสนอต่อที่ประชุมสามัญผู้ถือหุ้นครั้งที่ 1/2545 ซึ่งกำหนดให้มีขึ้นในวันที่ 11 เมษายน
    2545 เพื่อพิจารณาอนุมัติ
    สรุปได้ว่าบริษัทได้จัดสรรกำไรของกิจการเป็นเงินปันผลให้แก่ผู้ถือหุ้นรวมทั้งสิ้น 2.50
    บาทต่อหุ้น รวมเป็นเงินปันผลจ่าย 53.125 ล้านบาท

ฐานะการเงิน

ณ วันที่ 31 ธันวาคม 2544 บริษัทมีสินทรัพย์รวม 621 ล้านบาท ประกอบด้วยสินทรัพย์หมุนเวียน
ร้อยละ 43 เงินลงทุนระยะยาวร้อยละ 15.5 สินทรัพย์ถาวรที่ใช้ในการดำเนินงานร้อยละ 41 และ
สินทรัพย์อื่นร้อยละ 0.5

การเปลี่ยนแปลงที่สำคัญในส่วนประกอบของสินทรัพย์ในปี 2544 คือ การลงทุนในบริษัทร่วม 2 บริษัท
คือบริษัทอาหารเลิศไทย จำกัดจำนวน 4.5 ล้านบาท และ บริษัท เบทาโกร – ไทยลักซ์ โฮลดิ้ง
จำกัดจำนวน 75 ล้านบาท

ในส่วนโครงสร้างหนี้สินจำนวน 110 ล้านบาทประกอบด้วยหนี้สินระยะสั้นที่ไม่มีดอกเบี้ยร้อยละ 61
เจ้าหนี้การค้าและอื่นๆร้อยละ 39
โดยส่วนของหนี้ลดจากปีก่อนเนื่องจากการเงินกู้ระยะยาวชำระหมด
เจ้าหนี้การค้าและเจ้าหนี้ทรัสต์รีซีสต์ลดลงและมีหนี้สินระยะสั้นที่ไม่มีดอกเบี้ยจ่ายเกิดจากค่าหุ้นที่เรียกชำระของบริษัทร่วมประมาณ
67.5 ล้านบาท

บริษัทไม่มีปัญหาสภาพคล่องแต่อย่างใด กล่าวคือสภาพคล่องของบริษัทในปี 2544 ใกล้เคียงกับปี
2543 บริษัทมีการบริหารสินทรัพย์หมุนเวียนให้เปลี่ยนเป็นเงินสดได้ดี
และมีการบริหารสินค้าคงคลังให้มีปริมาณน้อยลง
สามารถลดระยะเวลาขายสินค้าโดยเฉลี่ยให้มีระยะเวลาที่สั้นลง
อัตราส่วนหนี้สินต่อสินทรัพย์รวมลดลงจาก 0.23 เท่าในปี 2543 เหลือ 0.18 เท่าในปี 2544
อัตราส่วนหนี้สินต่อส่วนของผู้ถือหุ้นลดลงจาก 0.30 เท่าในปี 2543 เหลือ 0.22 เท่าในปี 2544

การเปลี่ยนแปลงสำคัญของผู้ถือหุ้นได้แก่ การเพิ่มทุนของบริษัทในเดือนพฤศจิกายน 2544
โดยการออกหุ้นสามัญใหม่ เสนอขายแก่ผู้ถือหุ้นเดิมในอัตรา 3 หุ้นสามัญเดิมต่อ 1
หุ้นสามัญใหม่ที่ราคาหุ้นละ 14 บาท ซึ่งทำให้ทุนจดทะเบียนและทุนชำระแล้วของบริษัทเพิ่มขึ้นจากเดิม
187.5 ล้านบาท เป็น 250 ล้านบาท
วัตถุประสงค์ของการเพิ่มทุนคือเพื่อใช้เป็นเงินลงทุนในกิจการผลิตอาหารสัตว์น้ำในต่างประเทศโดยบริษัทไม่ได้ทำการกู้ยืมจากสถาบันใดๆ
อย่างไรก็ดีการเพิ่มทุนในครั้งนี้เป็นผลให้กำไรสุทธิต่อหุ้นมีมูลค่าลดลงเนื่องจากบริษัทได้นำหุ้นเพิ่มทุนใหม่เข้ามาเฉลี่ยด้วย

แผนงานในอนาคต

ณ วันที่ 1 มีนาคม 2544 บริษัทได้รับเงินเพิ่มทุนจากการเสนอขายหุ้นทั้งสิ้น 62.5 ล้านบาท
บริษัทได้ใช้เงินที่ได้รับจากการเพิ่มทุนดังกล่าวไปแล้ว 22.5
ล้านบาทเพื่อเป็นการชำระทุนจดทะเบียนของบริษัทเบทาโกร - ไทยลักซ์ โฮลดิ้ง จำกัด และ 12.5
ล้านบาทในการสั่งซื้อเครื่องจักรอาหารปลาเพื่อเพิ่มประสิทธิภาพการผลิตในปี 2545
นอกเหนือจากการดำเนินงานปกติ บริษัทยังต้องมีรายจ่ายลงทุนอีกประมาณ 52.5
ล้านบาทต่อเนื่องจากแผนการขยายงานตามที่ได้แจ้งไว้ในหนังสือชี้ชวนเสนอขายหุ้นสามัญเพิ่มทุนที่เสนอขายแก่ผู้ถือหุ้นเดิมในปี
2544